Олатайым, беҙ малай саҡта Борам кисеүенән аҫтараҡ, йылға аръяғында һигеҙ тирәк үҫеп сыҡты, тип хәтерләй. Тимәк, бынан етмеш- һикһән йылдар элек булған был хәл. Был тирәктәрҙе береһе лә киҫмәй ҙә, теймәй ҙә. Уны тәбиғәт биргән бүләк тип ҡарайҙар. Ҡырҡ – илле йыл эсендә ул тирәктәр ун - егерме метрға етеп, йыуан олонло булып тирә-яҡҡа йәм, матурлыҡ биреп ултырғандар. Был урынды халыҡ Һигеҙтирәк тип йөрөткән. Һыу төшөп сыҡҡас, бала-саға уның ботаҡтарында ултырып һәлмесәп ултырыр булған, эргәһендә йәшенмәк, баҫтырышмаҡ уйындары уйнаған.